Zbog, kako kaže, velikih investicija koje su stigle u Doljevac ili se očekuju, predsednik te opštine Goran Ljubić Međarac tvrdi da se protiv njega vodi "hajka", te da je morao da proda i svoj skupoceni "lambordžini".

Nakon što je zbog nedostatka dokaza tužilaštvo odustalo od krivičnog postupka protiv njega, dugogodišnji predsednik Opštine zaključio je u emisiji "15 minuta" da je to bila "nameštaljka".

Neću da imenujem gospođu inspektorku koja je to namestila, ali i protiv nje podnosim krivičnu prijavu - kaže Ljubić.

Ljubić tvrdi da su netačne i tvrdnje policije da su u Doljevcu "asfaltirane već asfaltirane ulice", kao i da su na gradilištima bile angažovane "nepostojeće" mašine.

Ja ne znam da l' je moguće da buldožer od 25 tona bude nepostojeći. Doljevac nije "Kolubara". U Doljevcu se sve vidi. Problem sviju nas je što svi vidimo neviđeno i što 10 ili 100 puta ponovljena laž postaje istina - kaže Ljubić.

Ipak, on odbacuje mogućnost da je cela "nameštaljka" protiv njega posledica političkih ili bilo kakvih drugih ucena.

Podsetimo, Goran Ljubić je uhapšen sredinom prošle godine, a zatim i proveo dosta vremena u pritvoru zbog sumnje da je umešan u poreske utaje i korupciju.

Tužilaštvo je nedavno odustalo od krivičnog gonjenja njega, ali je optužnica podignuta protiv 5 osoba, među kojima je i njegov rođeni brat.

Ljubić je predsednik Opštine Doljevac od 2004. godine, a njegova partija "Pokret za jug" je od tada na lokalnim izborima sama osvajala većinu.

"Šta je problem da vozim lambodržini?"

Nekoliko godina zaredom Ljubić je Agenciji za borbu protiv korupcije kao deo svoje imovine između ostalog prijavljivao čamac i 5 automobila, među kojima i skupoceni lambordžini.

Njegova imovinska karta se znatno promenila u poslednjih godinu dana i on je trenutno vlasnik samo jednog automobila - 13 godina starog "pežoa 106".

Taj "lambordžini" je više smetao vama nego meni. Ne znam što je vama čudno ako neko ima firmu 26 godina, da vozi "lambordžini"? - upitao je Ljubić.

"Lambordžini", za koji kaže da ga je sa porezom i carinom platio 140.000 evra, Ljubić tvrdi da je nedavno prodao za tri puta manje para.

Pa ne mogu od vas da vozim šta hoću. Moram da vozim šta se vama sviđa - kaže Ljubić.

On kaže da će ubuduće da vozi automobil sa stranim tablicama "kao sav normalan svet", dodajući da "ne želi da mu neko uzme auto i da ga drži 3 meseca".

I na naredne izbore ide "sam"

Navodeći da su u Doljevcu u poslednjih 11 godina, otkako je on predsednik te Opštine, rešeni brojni komunalni problemi, broj nezaposlenih se za godinu dana sa 70 % smanjio na sve ga 10 %, a prema njegovim najavama će i veliki akva-park biti otvoren do leta, Goran Ljubić najavljuje da će se ponovo kandidovati na lokalnim izborima.

Pa neću valjda da dozvolim da neko drugi otvara nešto što sam ja radio, kao akva-park? Mogu valjda i ja nešto da otvorim - kaže Ljubić.

Kako je stekao veliko poverenje građana, odakle mu toliko novca, ko upravlja njegovom firmom i šta se sve planira u Doljevcu možete pogledati u emisiji "15 minuta".